Përkujtohen viktimat e masakrës së Srebrenicës - 2004-07-11
Deri tani ekspertët kanë zbuluar trupat e rreth 5 mijë viktimave në varre masive në Bosnjën lindore
Të nisur me autobusë dhe me automjete private nga mbarë Bosnja, mijra të afërm të viktimave të Srebrenicës shkuan sot në qytetin ku 9 vjet më parë ndodhi masakra më e rëndë e periudhës së pas luftës së dytë botërore në Evropë. Këtë vit ky përvjetor shoqërohet edhe me varrimin e trupave të 338 viktimave të masakrës, viktima të identifikuara kohët e fundit. Ceremonitë nderojnë viktimat e 11 korrikut 1995, kur forcat serbe vranë afro 8 mijë burra dhe djem myslimanë, duke shënuar masakrën më të rëndë që pas Luftës së Dytë Botërore. Këto ceremoni janë një kujtim i dhimbshëm i luftës 3-vjeçare shkatërrimtare. Deri tani ekspertë boshnjakë dhe të Kombeve të Bashkuara kanë zbuluar trupat e rreth 5 mijë viktimave në varre masive në Bosnjën lindore. Fati i të tjerëve mbetet i panjohur. Almija Cocaliç humbi dy djem gjatë luftës. “Edhe sa trupa do të gjenden? Nënat e tyre mund të mos jenë gjallë derisa të identifikohen ata. Nuk di asgjë për dy djemtë e mi. Do të doja të kisha së paku një nga eshtrat e secilit, që ta varrosja. Kam marrë pjesë çdo vit në këto ceremoni përkujtimore dhe do të vazhdoj të vi derisa të vdes. Ne kërkojmë të vërtetën,” thotë zonja Cocalic. Masakra e Srebrenicës në një qytet të shpallur në atë kohë si zonë e sigurt, ndodhi pak para përfundimit të luftës së Bosnjës, e cila shkaktoi vdekjen e 200 mijë vetave dhe la 1 milion e 800 mijë njerëz pa strehë. Shumë familje u zhdukën plotësisht nga forcat serbe, të cilët i veçuan meshkujt, i larguan nga qyteti, i ekzekutuan në masë e më pas i varrosën në varre masive. Udhëheqësi i serbëve të Bosnjës gjatë luftës Radovan Karadzic dhe komandanti i tij ushtarak Ratko Mladic janë akuzuar për gjenocid dhe krime kundër njerëzimit nga Gjykata e Hagës, por ende nuk janë kapur. Bosnja tani përbëhet nga Federata myslimano-kroate dhe Republika serbe e Bosnjës ku ndodhet edhe Srebrenica. Muajin e kaluar zyrtarët serbë të Bosnjës pranuan për herë të parë se serbët e Bosnjës ishin autorë të masakrës së Srebrenicës.